Man wat by Twee Oseane sterf onlangs getroudDavid van Niekerk. Foto: Facebook Die 35-jarige man wat Saterdag tydens die bekende Twee Oseane-marathon in Kaapstad dood is, is net meer as drie weke terug getroud. David van Niekerk, ŉ prokureur van Kaapstad, het inmekaargesak en ondanks paramedici se pogings om hom by te bring is hy op die toneel dood verklaar. “Die oorledene het aan sy vierde halfmarathon deelgeneem en was ŉ ywerige hardloper. As organiseerders wil ons graag ons medelye met sy familie en vriende betuig,” het die organiseerders vroeër in ŉ verklaring gesê. Alric en Carol van Niekerk het intussen hulde aan hul seun gebring. “Ons harte is gebreek aangesien hy so ŉ fantastiese seun was. Hy sal vir altyd in ons harte wees en ons is geseënd om hom vir 35 jaar te gehad het.” Van Niekerk is net meer as drie weke terug getroud. Volgens Granville Skippers, ŉ familielid, is daar geen woorde om die verlies te beskryf nie. “Ons het onlangs sy troue met Tessan, die liefde van sy lewe vir die afgelope 11 jaar, gevier. “Hy was ŉ ware heer, man, neef, prokureur en vriend vir so baie mense. Hy het gehardloop om ontslae te raak van stres. Hy het alles met passie gedoen.” Die Celtic Harriers-atletiekklub het ook hulde aan Van Niekerk gebring en gesê sy vrou, Tessan, is in hul gedagtes en gebede. Norman Henshilwood High School in Constantia het gesê Van Niekerk het in 2001 daar matriek behaal. “Hy was wonderlik en geliefd by almal met wie hy in aanraking gekom het.”